**บทที่ 3**

**ข้อกำหนดทั่วไป ความรับผิดชอบของฝ่ายบริหาร**

**และนโยบายพลังงาน**

เนื้อหาในบทนี้จะกล่าวถึงแนวทางปฏิบัติและการดำเนินการให้สอดคล้องกับ ข้อกำหนดที่ 4.1 ข้อกำหนดทั่วไป ข้อกำหนด 4.2 ความรับผิดชอบของฝ่ายบริหาร และ ข้อกำหนด 4.3 นโยบายพลังงาน และแนวทางการปฏิบัติในการพัฒนาต่อยอดจากการจัดการพลังงานตามกฎหมายสู่มาตรฐานสากล รวมทั้งตัวอย่างเอกสารที่จำเป็นเพื่อนำไปประยุกต์ใช้ให้สอดคล้องกับข้อกำหนดดังกล่าว

**แนวทางการปฏิบัติตามข้อกำหนด 4.1 ข้อกำหนดทั่วไป (General Requirements)**

**รูปที่ 3-1 แผนภาพแสดงความต้องการของข้อกำหนด 4.1**

(ข้อกำหนดทั่วไป)

แนวทางปฏิบัติในการดำเนินการให้สอดคล้องกับความต้องการของข้อกำหนด 4.1 (ข้อกำหนดทั่วไป)   
ควรดำเนินการดังต่อไปนี้

1. องค์กรต้องกำหนดขอบเขตขอบข่าย (Scope) และขอบเขต (Boundaries) ของระบบการจัดการพลังงาน  
   ที่จะดำเนินการจัดการพลังงานและขอการรับรอง โดยอาจเป็นการขอการรับรองหนึ่งขอบข่ายแต่หลายขอบเขตหรือหลายที่ตั้ง เช่น บริษัท การบินไทย จำกัด (มหาชน) ขอการรับรองระบบการจัดการพลังงานของอาคารสำนักงาน โดยมีขอบเขตทั้งหมด 4 สำนักงาน (ถนนวิภาวดีรังสิต ดอนเมือง หลานหลวง   
   และสุวรรณภูมิ) หรือ โรงงานผลิตอุปกรณ์ไฟฟ้าอาจกำหนดขอบข่ายการขอรับรองระบบการจัดการพลังงานเฉพาะในฝ่ายผลิตเครื่องซักผ้าเพียงฝ่ายเดียว ขณะที่โรงงานดังกล่าวผลิตทั้งเครื่องซักผ้าและตู้เย็น เป็นต้น ทั้งนี้ขึ้นอยู่กับความต้องการขององค์กร แต่อย่างไรก็ตามการกำหนดขอบข่ายและขอบเขตนั้นไม่ควรมี  
   การตัดแบ่ง การละเว้น หรือหลีกเลี่ยงบางส่วนของแหล่งพลังงาน หรือลักษณะการใช้พลังงาน ของเครื่องจักรหรือกระบวนการออกจากกัน เว้นแต่ มีการติดตั้งมิเตอร์ที่ใช้วัดปริมาณการใช้พลังงานที่แยกออกจากกันอย่างชัดเจน

***หมายเหตุ*** *กรณีเป็นโรงงานควบคุมและอาคารควบคุมตามกฎหมาย ควรกำหนดขอบข่ายและขอบเขต  
ในการขอการรับรองระบบการจัดการพลังงาน ISO 50001 ให้สอดคล้องกับความต้องการของการจัดการพลังงานตามกฎหมาย คือ ขอบข่ายหรือกิจกรรมต่าง ๆ ภายใต้บ้านเลขที่เดียวกัน*

1. องค์กรควรจัดทำคู่มือการจัดการพลังงาน (Energy Management Manual) เพื่อแสดงขอบข่าย (Scope) และขอบเขต (Boundaries) ของระบบการจัดการพลังงานที่จะขอการรับรอง รวมถึงแนวทางการดำเนินงานขององค์กรตามข้อกำหนดต่าง ๆ ในมาตรฐานระบบการจัดการพลังงาน ISO 50001 ให้ชัดเจน

***หมายเหตุ*** *องค์กรที่ได้รับการรับรองระบบการจัดการคุณภาพ ISO 9001 และ/หรือระบบการจัดการสิ่งแวดล้อม ISO 14001 แล้วสามารถจัดทำคู่มือการจัดการพลังงานร่วมกับคู่มือคุณภาพและ/หรือคู่มือการจัดการสิ่งแวดล้อมได้*

1. องค์กรควรจัดทำระเบียบปฏิบัติงาน (Procedure) วิธีปฏิบัติงาน (Work Instruction) และ เอกสารสนับสนุน (Supporting Document) ตามความเหมาะสมจำเป็น เพื่อให้สามารถดำเนินงานได้ตามข้อกำหนดของมาตรฐานการจัดการพลังงาน ISO 50001 และให้สามารถบรรลุถึงการปรับปรุงอย่างต่อเนื่องของสมรรถนะด้านพลังงานและระบบการจัดการพลังงาน

***หมายเหตุ*** *ตามข้อกำหนดระบุให้ต้องจัดทำระเบียบปฏิบัติงาน (Procedure) เฉพาะการวางแผนพลังงาน (Energy Planning) และการควบคุมเอกสาร (Document Control) เท่านั้น แต่ในทางปฏิบัติควรพิจารณาจัดทำ ระเบียบปฏิบัติงาน (Procedure) วิธีปฏิบัติงาน (Work Instruction) และ เอกสารสนับสนุน (Supporting Document) ให้เพียงพอตามความเหมาะสม เพื่อความสะดวกในการนำไปสู่การปฏิบัติ และการรองรับการตรวจประเมิน*

**ตัวอย่าง “คู่มือการจัดการพลังงาน” แสดงในภาคผนวก ก.**

**ตัวอย่าง “ระเบียบการปฏิบัติงาน” ต่าง ๆ แสดงในภาคผนวก ข. ถึง จ.**

**แนวทางการปฏิบัติตามข้อกำหนด 4.2 ความรับผิดชอบของฝ่ายบริหาร**

**(Management Responsibility)**

**รูปที่ 3-2 แผนภาพความต้องการของข้อกำหนด 4.2**

(ความรับผิดชอบของฝ่ายบริหาร (Management Responsibility))

**แนวทางการปฏิบัติตามข้อกำหนด 4.2.1 ผู้บริหารสูงสุด (Top Management)**

ผู้บริหารสูงสุดต้องแสดงความมุ่งมั่นในการดำเนินการจัดทำระบบการจัดการพลังงาน ISO 50001 และเป็นแบบอย่างที่ดีในการอนุรักษ์พลังงาน รวมทั้งให้การสนับสนุนในการปรับปรุงระบบการจัดการพลังงานอย่างต่อเนื่อง  
ให้เกิดประสิทธิผล โดยต้องพิจารณาดำเนินการดังนี้

1. พิจารณานโยบายพลังงานและลงนามอนุมัติในประกาศนโยบายพลังงาน

2. คัดเลือกตัวแทนฝ่ายบริหารพลังงาน (EnMR) รวมทั้งลงนามอนุมัติในประกาศแต่งตั้งตัวแทนฝ่ายบริหารพลังงาน และทีมจัดการพลังงาน

3. จัดสรรทรัพยากรให้เพียงพอในการจัดทำระบบการจัดการพลังงาน (*ทรัพยากรในที่นี้หมายถึง* *ทรัพยากรบุคคล ความชำนาญพิเศษ เทคโนโลยี และ ด้านการเงิน*)

4. กำหนดขอบข่ายและขอบเขตที่ต้องการจะขอรับรองระบบการจัดการพลังงานให้ชัดเจนโดยจัดทำเป็นเอกสาร

5. สื่อสารให้พนักงานในองค์กรทราบถึงความสำคัญของการจัดการพลังงาน รวมถึงการใช้พลังงานอย่างมีประสิทธิภาพ โดยใช้กิจกรรมต่าง ๆ ตามความเหมาะสม เช่น การฝึกอบรม ติดประกาศ ประชุมชี้แจงพนักงาน เป็นต้น

6. พิจารณาตัวชี้วัดสมรรถนะด้านพลังงาน (EnPIs) ที่เหมาะสมกับองค์กร รวมทั้งวัตถุประสงค์และเป้าหมายด้านพลังงาน

7. พิจารณาถึงสมรรถนะด้านพลังงานในการวางแผนระยะยาว เช่น การปรับปรุงประสิทธิภาพอุปกรณ์และเครื่องจักร การขยายกำลังการผลิต การผลิตผลิตภัณฑ์ใหม่ การสร้างโรงงานใหม่ เป็นต้น

8. ติดตามให้มีการตรวจวัดและรายงานผลตามช่วงเวลาที่กำหนด และตัดสินใจแนวทางการปฏิบัติการแก้ไขกรณีเกิดปัญหาขึ้นในระบบ

9. ทำหน้าที่เป็นผู้นำในการประชุมทบทวนการบริหารและสรุปตัดสินใจในประเด็นต่าง ๆ

***หมายเหตุ*** *ผู้บริหารสูงสุดในที่นี้หมายถึง ผู้ที่มีอำนาจสูงสุดในการควบคุมและบริหารงานในขอบข่ายที่ขอการรับรองระบบการจัดการพลังงานขององค์กร โดยความมุ่งมั่นที่สำคัญที่สุดของผู้บริหารสุงสุดคือ  
การให้ความสำคัญในการจัดสรรทรัพยากรให้เพียงพอในการจัดทำระบบการจัดการพลังงาน*

**แนวทางการปฏิบัติตามข้อกำหนด 4.2.2 ตัวแทนฝ่ายบริหาร**

**(Management Representative)**

1. ผู้บริหารสูงสุดจะต้องแต่งตั้งตัวแทนฝ่ายบริหารพลังงาน (EnMR) ซึ่งจะมีคนเดียวหรือหลายคนได้

2. EnMR จะต้องเป็นผู้ที่มีความสามารถและมีอำนาจเพียงพอในการปฏิบัติตามข้อ a) ถึง h) ของข้อกำหนดนี้ โดยบุคคลที่จะมาเป็น EnMR นั้นให้พิจารณาจากโครงสร้างการบริหารงานขององค์กร เช่น รองกรรมการผู้จัดการ ผู้จัดการฝ่ายวิศวกรรม ผู้จัดการโรงงาน ผู้จัดการฝ่ายผลิต หรือผู้ที่ผู้บริหารระดับสูงเห็นว่ามีความเหมาะสมและมีความรู้ด้านเทคนิคและวิศวกรรมพอสมควร ข้อแนะนำในการพิจารณาด้านทักษะและความสามารถที่เหมาะสมสำหรับ EnMR ดังนี้

1. *มีความเป็นเป็นผู้นำและจูงใจผู้อื่นได้*
2. *มีความสามารถในการบริหารการเปลี่ยนแปลง*
3. *สามารถสื่อสารอย่างมีประสิทธิภาพได้ทุกระดับในองค์กร*
4. *มีความเข้าใจแนวคิดของลักษณะการใช้พลังงานและปริมาณการใช้พลังงาน*
5. *มีทักษะด้านการแก้ปัญหาและลดความขัดแย้ง*
6. *มีทักษะในด้านการวิเคราะห์และมีความเข้าใจเรื่องของสมรรถนะด้านพลังงาน*

3. ประกาศแต่งตั้ง EnMR ต้องลงนามโดยผู้บริหารสูงสุด และต้องสื่อสารประชาสัมพันธ์ให้พนักงานในองค์กรรับทราบโดยทั่วกัน โดยการติดประกาศ หนังสือเวียน และสื่ออื่น ๆ ในองค์กรที่สามารถเข้าถึงบุคลากรทุกคนในองค์กร

4. EnMR จะต้องกำหนดบุคคลซึ่งเป็นตัวแทนจากหน่วยงานที่มีความเกี่ยวข้องโดยตรงต่อสมรรถนะด้านพลังงาน และผู้มีส่วนเกี่ยวข้องในการดำเนินการจัดการพลังงานตามมาตรฐานสากลเป็นทีมจัดการพลังงาน  
มีจำนวนให้เหมาะสมกับขนาดขององค์กร และมีความคล่องตัวในการปฏิบัติงานโดยมีข้อแนะนำในการคัดเลือกสมาชิกของทีมจัดการพลังงานดังนี้

1. *เป็นบุคลากรที่มีทักษะทั้งในส่วนของสายงานด้านเทคนิค และสายงานด้านปฏิบัติการอื่น ๆ ในองค์กร*
2. *ผู้ที่สามารถตัดสินใจหรือให้ข้อมูลด้านการเงินได้*
3. *บุคลากรด้านการจัดซื้อ*
4. *บุคลากรที่ไม่ได้ปฏิบัติงานเกี่ยวกับการใช้พลังงานโดยตรงแต่อาจมีความสำคัญ เช่น ผู้มีหน้าที่ในการรวบรวมข้อมูลบิลค่าไฟฟ้า และผู้มีหน้าที่ในกระบวนการสร้างจิตสำนึกหรือเจ้าหน้าที่ทรัพยากรบุคล เป็นต้น*
5. *บุคลากรที่ปฏิบัติงานในพื้นที่ที่มีการใช้พลังงานอย่างมีนัยสำคัญ (SEU)*
6. *บุคลากรด้านการซ่อมบำรุงและการสนับสนุนการผลิต*
7. *บุคลากรด้านการผลิต หรือ บุคลากรที่เกี่ยวข้องกับกระบวนการในการพัฒนาและปรังปรุงด้านกระบวนการผลิตอย่างต่อเนื่อง เช่น ทีมไคเซ็น*
8. *บุคลากรที่เป็นตัวแทนจากผู้ปฏิบัติงานต่างช่วงเวลากัน (Different Shifts)*

***หมายเหตุ*** *สถานประกอบการที่เป็นโรงงานควบคุมและอาคารควบคุมควรพิจารณาแต่งตั้งให้ประธานคณะทำงานด้านการจัดการพลังงาน และคณะทำงานด้านการจัดการพลังงาน เป็นตัวแทนฝ่ายบริหารพลังงาน (EnMR) และทีมจัดการพลังงานในระบบ ISO 50001 ตามลำดับ โดยกำหนดอำนาจหน้าที่ของทีมจัดการพลังงานให้สอดคล้องตามที่กำหนดไว้ในกฎกระทรวงกำหนดมาตรฐาน หลักเกณฑ์ และวิธีการจัดการพลังงานในโรงงานควบคุมและอาคารควบคุม พ.ศ. 2552*

**ตัวอย่าง ประกาศแต่งตั้งตัวแทนฝ่ายบริหาร**

# 

# **ประกาศแต่งตั้ง**

**ตัวแทนฝ่ายบริหารงานพลังงาน**

ตามที่ **บริษัท ส่งเสริม ISO 50001 จำกัด** มีนโยบายที่จะจัดทำระบบการจัดการพลังงาน ISO 50001:2011 นั้น บริษัทฯ ขอแต่งตั้ง **นายสากล พลังงานไทย** เป็นตัวแทนฝ่ายบริหารงานพลังงาน (Energy Management Representative “EnMR”) โดยมีหน้าที่ดังต่อไปนี้

1. จัดทำระบบการจัดการพลังงาน ดำเนินการให้มีการปฏิบัติ ดำรงรักษาไว้และปรับปรุงอย่างต่อเนื่องตามที่กำหนดในมาตรฐานสากล

2. กำหนดตัวบุคคลและกำหนดอำนาจหน้าที่ในระดับบริหารที่เหมาะสม เพื่อทำงานร่วมกับ EnMR ในการสนับสนุนกิจกรรมในระบบการจัดการพลังงาน

3. รายงานสมรรถนะด้านพลังงานแก่ผู้บริหารสูงสุด

4. รายงานสมรรถนะของระบบการจัดการพลังงานแก่ผู้บริหารสูงสุด

5. ทำให้มั่นใจว่าการวางแผนกิจกรรมของระบบการจัดการพลังงานว่าได้ถูกออกแบบให้สนับสนุนนโยบายพลังงานขององค์กร

6. กำหนดและสื่อสารให้พนักงานรับทราบถึงความรับผิดชอบและอำนาจหน้าที่เพื่อทำให้ระบบการจัดการพลังงานเกิดประสิทธิผล

7. กำหนดเกณฑ์หรือวิธีการที่จำเป็นเพื่อให้เกิดความมั่นใจว่าทั้งการปฏิบัติการและการควบคุม  
ในระบบการจัดการพลังงานเป็นไปอย่างมีประสิทธิผล

8. ส่งเสริมให้พนักงานทุกระดับในองค์กรมีความตระหนักถึงนโยบายพลังงานและวัตถุประสงค์  
ด้านพลังงาน

ประกาศ ณ วันที่ 9 พฤษภาคม 2560

ลงชื่อ ......................................................................

(.............................................................)

ตำแหน่ง (ผู้บริหารสูงสุด/เจ้าของโรงงานควบคุม/เจ้าของอาคารควบคุม)

**ตัวอย่างประกาศแต่งตั้งทีมจัดการพลังงาน**

# 

# **ประกาศแต่งตั้ง**

**คณะทำงานการจัดการพลังงาน**

เพื่อให้การดำเนินงานระบบการจัดการพลังงานของ **บริษัท ส่งเสริม ISO 50001 จำกัด** เป็นไปอย่างต่อเนื่อง มีประสิทธิภาพ และมีประสิทธิผล จึงได้แต่งตั้งทีมจัดการพลังงานขึ้นมา โดยประกอบด้วยตัวแทนของหน่วยงานต่าง ๆ เพื่อร่วมประสานการทำงานระบบการจัดการพลังงานให้บรรลุผลสำเร็จตามนโยบายและวัตถุประสงค์ ดังมีรายชื่อต่อไปนี้

1. ................................................................. ประธานคณะทำงาน

2. ................................................................. คณะทำงาน

3. ................................................................. คณะทำงาน

4. ................................................................. คณะทำงาน

5. ................................................................. คณะทำงาน

6. ................................................................. คณะทำงาน

7. ................................................................ เลขานุการ

โดยคณะทำงานมีหน้าที่และความรับผิดชอบดังนี้

1. ดำเนินการระบบจัดการพลังงานให้สอดคล้องกับนโยบายพลังงานและวิธีการจัดการพลังงาน  
   ของบริษัทฯ
2. ประสานงานกับหน่วยงานทุกฝ่ายที่เกี่ยวข้อง เพื่อขอความร่วมมือในการปฏิบัติตามนโยบายพลังงานและวิธีการจัดการพลังงาน รวมทั้งจัดการอบรมหรือกิจกรรมด้านการอนุรักษ์พลังงาน  
   ให้เหมาะสมกับเจ้าหน้าที่ในแต่ละหน่วยงาน
3. ควบคุมดูแลให้วิธีการจัดการพลังงานของบริษัทฯ ดำเนินไปอย่างมีประสิทธิภาพ ตามนโยบายพลังงานและวิธีการจัดการพลังงาน
4. รายงานผลการปฏิบัติงานด้านอนุรักษ์พลังงานและระบบการจัดการพลังงาน ตามนโยบายพลังงานและวิธีการจัดการพลังงานให้กับผู้บริหารสูงสุดรับทราบ
5. เสนอแนะเกี่ยวกับการกำหนดหรือทบทวนนโยบายพลังงานและวิธีการจัดการพลังงานให้ผู้บริหารสูงสุดพิจารณา
6. สนับสนุนให้ผู้บริหารสูงสุดดำเนินการด้านการจัดการพลังงาน ตามที่กฎหมายกำหนด

ประกาศ ณ วันที่ 19 พฤษภาคม 2560

ลงชื่อ ......................................................................

(.............................................................)

ตำแหน่ง (ผู้บริหารสูงสุด/เจ้าของโรงงานควบคุม/เจ้าของอาคารควบคุม)

**แนวทางการปฏิบัติตามข้อกำหนด 4.3 นโยบายพลังงาน (Energy Policy)**

1. องค์กรจะต้องจัดทำนโยบายพลังงานซึ่งต้องระบุแนวทางและกรอบการดำเนินงานในระบบการจัดการ  
   พลังงานให้เหมาะสมกับองค์กรและมีเนื้อหาครบถ้วนตามข้อกำหนด 4.3

***หมายเหตุ***

1. *การจัดทำนโยบายพลังงานสามารถดำเนินการก่อนการทบทวนด้านพลังงาน (Energy Review)  
   แต่เมื่อดำเนินการทบทวนด้านพลังงานแล้วเสร็จ ควรกลับมาทบทวนนโยบายพลังงานอีกครั้งเพื่อให้แน่ใจว่ามีความเหมาะสมกับลักษณะการใช้พลังงานและปริมาณการใช้พลังงานขององค์กร*
2. *นโยบายพลังงานในการสนับสนุนการจัดซื้อผลิตภัณฑ์หรือบริการที่ใช้พลังงานอย่างมีประสิทธิภาพ และสนับสนุนการออกแบบเพื่อปรับปรุงสมรรถนะด้านพลังงานนั้น มิได้ต้องการให้องค์กรจัดซื้ออุปกรณ์ หรือเครื่องจักร ที่มีประสิทธิภาพพลังงานสูงสุดเสมอ แต่การสนับสนุนดังกล่าวจะเป็นการสนับสนุนให้เกิดการปรับปรุงด้านสมรรถนะด้านพลังงานซึ่งส่งผลดีต่อการเพิ่มผลผลิตและความสามารถในการทำกำไรขององค์กรในระยะยาว*
3. องค์กรที่จัดทำระบบการจัดการคุณภาพ ISO 9001 และ/หรือ ระบบการจัดการสิ่งแวดล้อม ISO 14001 ควรจัดทำนโยบายพลังงานแยกออกมาจากนโยบายคุณภาพและ/หรือนโยบายสิ่งแวดล้อม เพื่อสะดวกในการตรวจประเมินและสะดวกในการจัดทำรายงานการจัดการพลังงานตามกฎหมาย
4. นโยบายพลังงานไม่ควรมีข้อเนื้อหายาวจนเกินไป เพราะจะทำให้ยากลำบากในการทำความเข้าใจและนำไปสู่การปฏิบัติ
5. ประกาศนโยบายพลังงานต้องลงนามโดยผู้บริหารสูงสุด และต้องมีการสื่อสารประชาสัมพันธ์ให้พนักงาน  
   ในองค์กรรับทราบโดยทั่วกัน เช่น ติดประกาศ จัดทำป้ายนโยบายติดตามหน่วยงานต่าง ๆ จัดทำเป็นเอกสารแจกจ่ายพนักงาน หรือทำข้อความติดหลังบัตรประจำตัวพนักงาน เป็นต้น
6. ควรทดสอบความเข้าใจในนโยบายพลังงานของพนักงานอย่างสม่ำเสมอ โดยให้พนักงานอธิบายถึงใจความสำคัญและวิธีปฏิบัติตนให้สอดคล้องกับนโยบายพลังงานขององค์กร

**หมายเหตุ**  *สถานประกอบการที่เป็นโรงงานควบคุมและอาคารควบคุมให้ปรับปรุงและประกาศนโยบายพลังงานใหม่ โดยเพิ่มข้อความ "องค์กรจะสนับสนุนการออกแบบ จัดหาผลิตภัณฑ์ และบริการด้านพลังงานที่มีประสิทธิภาพและทำให้เกิดการปรับปรุงสมรรถนะด้านพลังงาน" จากนโยบายพลังงานในการจัดการพลังงานตามกฎหมาย เพื่อให้นโยบายด้านพลังงานครอบคลุมเนื้อหาของข้อกำหนดทั้ง 2 ระบบ*

**ตัวอย่าง ประกาศนโยบายพลังงาน**

# **ประกาศ**

**นโยบายพลังงาน**

**บริษัท ส่งเสริม ISO 50001 จำกัด** เป็นผู้ผลิตชิ้นส่วนยานยนต์ ถือว่าระบบการจัดการพลังงานเป็นส่วนหนึ่งของการดำเนินธุรกิจ ผู้บริหารทุกระดับต้องให้การสนับสนุนและถือเป็นความรับผิดชอบโดยตรง จึงขอประกาศนโยบายพลังงานดังนี้

1. บริษัทฯ จะดำเนินการปรับปรุงสมรรถนะด้านพลังงานอย่างต่อเนื่อง โดยมีเป้าหมายในการเพิ่มสมรรถนะด้านพลังงงานขึ้น 20 % ภายในปี 2570 จากระดับการใช้พลังงานในปัจจุบัน
2. บริษัทฯ จะให้การสนับสนุนด้านทรัพยากรที่จำเป็น และข้อมูลสารสนเทศอย่างเพียงพอเพื่อให้บรรลุวัตถุประสงค์และเป้าหมายด้านพลังงาน และดำรงรักษาระบบการจัดการพลังงานไว้
3. บริษัทฯ จะปฏิบัติตามกฎหมายและข้อกำหนดอื่น ๆ ที่เกี่ยวข้องกับลักษณะการใช้พลังงาน ปริมาณการใช้พลังงาน และประสิทธิภาพการใช้พลังงาน

4. บริษัทฯ จะกำหนดวัตถุประสงค์ เป้าหมาย แผนปฏิบัติด้านการอนุรักษ์พลังงาน และมีการทบทวนประสิทธิผลอย่างสม่ำเสมอทุก ๆ ปี

5. บริษัทฯ จะสนับสนุนการออกแบบ จัดซื้อ จัดหาเครื่องจักร เครื่องมือ อุปกรณ์การผลิต และบริการอื่น ๆ ที่จำเป็น เพื่อการปรับปรุงสมรรถนะด้านพลังงาน

ประกาศ ณ วันที่ 9 พฤษภาคม 2560

ลงชื่อ ......................................................................

(.............................................................)

ตำแหน่ง (ผู้บริหารสูงสุด/เจ้าของโรงงานควบคุม/เจ้าของอาคารควบคุม)